BRATISLAVA – Účasť Strany demokratickej ľavice na vytváraní modernej slovenskej štátnosti považuje jej predseda Jozef Migaš za najväčší úspech desaťročnej histórie strany. Za neúspech označil skutočnosť, že SDĽ pre pocit zodpovednosti nebola dostatočne razantná pri presadzovaní svojich cieľov a požiadaviek. "Možno sme niekedy až príliš demokratickí," poznamenal včera Migaš.
Za ďalšie pozitíva v činnosti strany označil zodpovednosť, s akou pristupovala k riešeniu problémov, vysoký koaličný potenciál i dôveryhodnosť. Ocenil aj presadenie požiadaviek SDĽ pri prijímaní novely zákona o veľkej privatizácii, o zachovaní účasti štátu v prirodzených monopoloch.
Nízke volebné preferencie v súčasnosti chcú ľavičiari riešiť "lepšou politikou ako počas uplynulých dvoch rokov". Migaš pripustil, že podiel na odleve potenciálnych voličov mali aj podozrenia predstaviteľov strany z korupcie a klientelizmu.
Predseda SDĽ odmietol konkrétne pomenovať strategických partnerov strany v budúcnosti. Podľa neho je potrebné sústrediť sa na dobrú spoluprácu so stranami súčasnej vládnej koalície, pričom nevylúčil ani prípadné spojenectvo po najbližších parlamentných voľbách.
Do tretieho tisícročia vstupujú ľavičiari s programom Robme Slovensko lepším a za najväčšiu nádej pre krajinu považujú mladú generáciu. Postavenie zakladateľov strany ako Petra Weissa či Pavla Kanisa považuje Migaš za primerané vzhľadom na významnosť funkcií, ktoré zastávajú. (tasr)